Ziua mondială a apei este marcată, în fiecare an, la 22 martie. Apa este un element esenţial în susţinerea vieţii, este vitală pentru crearea de locuri de muncă şi sprijinirea dezvoltării economice, sociale şi umane, se menţionează pe www.un.org.
Tema din 2024, "Apă pentru pace", sugerează că apa poate construi şi menţine pacea, dar poate provoca şi conflicte. Când apa este limitată sau poluată, sau când oamenii au acces inegal sau nu au acces la apă, tensiunile pot creşte între comunităţi şi ţări. Peste 3 miliarde de oameni din întreaga lume depind de apa care traversează graniţe naţionale. Cu toate acestea, doar 24 de ţări au acorduri de cooperare pentru apa lor comună. Pe măsură ce impactul schimbărilor climatice creşte şi populaţia creşte, există o nevoie urgentă, atât în interiorul fiecărei ţări cât şi între ţări, de a ne uni în jurul protejării şi conservării celei mai preţioase resurse necesare vieţii noastre, apa.
Sănătatea şi prosperitatea publică, sistemele alimentare şi energetice, productivitatea economică şi integritatea mediului, toate se bazează pe un ciclu al apei care este necesar să funcţioneze bine şi să fie gestionat echitabil. Prosperitatea şi pacea se bazează pe apă. Pe măsură ce naţiunile gestionează schimbările climatice, migraţia în masă şi tulburările politice, acestea trebuie să pună cooperarea în domeniul apei în centrul planurilor lor. Putem promova armonia între comunităţi şi ţări prin unirea în jurul utilizării echitabile şi durabile a apei, pornind de la convenţiile Naţiunilor Unite la nivel internaţional, până la acţiuni la nivel local, se arată pe pagina ONU dedicată apei.
Celebrarea Zilei mondiale a apei, vine să conştientizeze că toţi trebuie să ne unim pentru o folosire responsabilă a apei şi să folosim apa pentru menţinerea unui climat pace, punând bazele unui mâine mai stabil şi mai prosper, potrivit www.un.org.
Ziua mondială a apei este coordonată de UN-Water – mecanismul ONU de colaborare între agenţii pentru toate problemele legate de apa dulce – în colaborare cu guverne şi partenerii. Datele statistice de pe pagina ONU dedicată zilei arată că 2,2 miliarde de oameni trăiesc fără a avea apă potabilă acasă, iar dintre aceştia, 115 milioane de oameni beau apă de suprafaţă (OMS/UNICEF / 2023).
Aproximativ jumătate din populaţia lumii se confruntă cu un deficit grav de apă pentru cel puţin o parte a anului (IPCC / 2022). Calamităţile provocate de apă au dominat lista dezastrelor naturale în ultimii 50 de ani, iar decesele provocate reprezintă 70% din toate decesele cauzate de dezastrele naturale (Banca Mondială / 2022).
Apele transfrontaliere reprezintă 60% din fluxurile de apă dulce din lume, iar 153 de ţări au teritoriu în cel puţin unul dintre cele 310 bazine transfrontaliere de râuri şi lacuri şi au inventariat 468 de sisteme acvifere transfrontaliere (UN-Water / 2023). Doar 24 de ţări raportează că toate bazinele lor transfrontaliere sunt acoperite de acorduri de cooperare. (ONU-Apa / 2021).
Pentru a accelera eforturile de a face faţă provocărilor legate de apă, Adunarea Generală a Naţiunilor Unite a declarat anii 2018-2028 Deceniul internaţional de acţiune "Apă pentru Dezvoltare Durabilă", care a început odată cu marcarea Zilei mondiale a apei, la 22 martie 2018, şi se va încheia în ediţia din 2028 a Zilei mondiale a apei, potrivit www.un.org/en/events/waterdecade.
Conferinţa Naţiunilor Unite asupra mediului înconjurător de la Rio de Janeiro a adoptat, la 22 decembrie 1992, hotărârea prin care ziua de 22 martie devenea Ziua mondială a apei (World Water Day) (rezoluţia 47/193). În 2013, a fost marcat Anul internaţional pentru cooperare în domeniul apei, proclamat de Adunarea Generală a ONU, prin Rezoluţia 65/154, la 11 februarie 2011.